“4 หุ้นคริปโต” ร่วงระนาว หลังตลท.จับติด “แคชบาลานซ์” สกัดราคาพุ่งโอเวอร์
“4 หุ้นคริปโต” ปรับตัวลดลงแรงวันนี้ หลังถูกตลท.จับติด “แคชบาลานซ์” หวังสกัดราคาพุ่งแรง
“4 หุ้นคริปโต” ปรับตัวลดลงแรงวันนี้ หลังถูกตลท.จับติด “แคชบาลานซ์” หวังสกัดราคาพุ่งแรง
15 ก.พ. 2565

ผู้สื่อข่าวรายงานว่า ณ เวลา 10:29 น. ราคาหุ้น บริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA อยู่ที่ระดับ 0.57 บาท ลบ 0.02 บาท หรือ 3.39% สูงสุดที่ระดับ 0.71 บาท ต่ำสุดที่ระดับ 0.49 บาท ด้วยมูลค่าการซื้อขาย 1.14 พันล้านบาท
ด้าน บริษัท เอเจ แอดวานซ์ เทคโนโลยี จำกัด (มหาชน) หรือ AJA อยู่ที่ระดับ 0.64 บาท ลบ 0.08 บาท หรือ 11.11% สูงสุดที่ระดับ 0.70 บาท ต่ำสุดที่ระดับ 0.60 บาท ด้วยมูลค่าการซื้อขาย 204.31 ล้านบาท
ส่วนบริษัท อีสต์โคสท์เฟอร์นิเทค จำกัด (มหาชน) หรือ ECF อยู่ที่ระดับ 1.93 บาท ลบ 0.53 บาท หรือ 21.54% สูงสุดที่ระดับ 2.38 บาท ต่ำสุดที่ระดับ 1.75 บาท ด้วยมูลค่าการซื้อขาย 166.50 ล้านบาท
เช่นเดียวกับ บริษัท จัสมิน เทคโนโลยี โซลูชั่น จำกัด (มหาชน) หรือ JTS อยู่ที่ระดับ 266 บาท ลบ 2 บาท หรือ 0.75% สูงสุดที่ระดับ 271 บาท ต่ำสุดที่ระดับ 262 บาท ด้วยมูลค่าการซื้อขาย 54.03 ล้านบาท
โดยวานนี้ ตลาดหลักทรัพย์แห่งประเทศไทย (ตลท.) ประกาศให้หลักทรัพย์ที่เข้าข่ายมาตรการกำกับการซื้อขาย ระดับ 1 : Cash Balance ได้แก่ ECF และใบสำคัญแสดงสิทธิในการจองซื้อหุ้นสามัญ ของบริษัท อีสต์โคสท์เฟอร์นิเทค จำกัด (มหาชน) ครั้งที่ 4 หรือ ECF-W4
รวมถึง AJA และใบสำคัญแสดงสิทธิในการจองซื้อหุ้นสามัญ ของบริษัท เอเจ แอดวานซ์ เทคโนโลยี จำกัด (มหาชน) ครั้งที่ 3 หรือ AJA-W3  เข้าข่ายมาตรการกำกับการซื้อขายระดับ 3 : ห้าม Net settlement, ห้ามคำนวณวงเงินซื้อขาย  และ Cash Balance เริ่มมีผลตั้งแต่วันที่ 15 ก.พ. 2565 สิ้นสุดวันที่ 7 มี.ค. 2565
ขณะที่เมื่อวันที่ 11 ก.พ. ที่ผ่านมา ตลท. ได้ให้ UPA และใบสำคัญแสดงสิทธิในการจองซื้อหุ้นสามัญ ของบริษัท ยูไนเต็ด เพาเวอร์ ออฟ เอเชีย จำกัด (มหาชน) ครั้งที่ 2 หรือ UPA-W2 ใช้บัญชีแคชบาลานซ์มีผล 14 ก.พ.-25 มี.ค. 2565
สำหรับ JTS อยู่ระหว่างถูกห้ามคำนวณวงเงินซื้อขาย และ Cash Balance มีผลตั้งแต่วันที่ 13 ม.ค. 2565-2 ก.พ.2565